钦定古今图书集成/明伦汇编/交谊典/第028卷 > 《偪侧行赠毕曜》前人
## 钦定古今图书集成/明伦汇编/交谊典/第028卷 > 《偪侧行赠毕曜》前人

偪侧复偪侧，我居巷南子巷北。可恨邻里间，十日不
一见颜色。自从官马送还官，行路难行涩如棘。我贫
无乘非无足，昔者相过今不得。实不是爱微躯，又非
关足无力。徒步翻愁官长怒，此心炯炯君应识。晓来
急雨春风颠，睡美不闻锺鼓传。东家蹇驴许借我，泥
滑不敢骑朝天。已令请急会通籍，男儿性命绝可怜。
焉能终日心拳拳，忆君诵诗神凛然。辛夷始花亦已
落，况我与子非壮年。街头酒价常苦贵，方外酒徒稀
醉眠。速宜相就饮一斗，恰有三百青铜钱。